《瓦亭联句》
宋代·苏舜元

阴霜策策风呼虓，羌贼胆开凶燄豪。赤胶脆折乳马健，汉野秋穟黄云高。

驱先老尪伏壮黠，裹以山壑鬼莫招。烽台屹屹百丈起，但报平安摇桔槔。

喜闻羸师入吾地，主将踊跃士惰骄。神锋前挥拥胜势，横阵立敌俱奔逃。

不知饵牵落槛阱，一麾发伏如惊飙。重围八面鸟难度，相顾无路惟青霄。

地形窄束甲刺骨，眦裂不复能相鏖。弃兵衮衮令不杀，部曲易主无纤嚣。

恸哭皇天未厌祸，空同无色劲气消。狂童得志贱物命，陇上盘马为嬉遨。

苍皇林间健儿妇，剪纸沥酒呼嗷嗷。将军疾趋占葬地，年年载柩争咸崤。

朝廷不惜好官爵，绛蜡刻印埋蓬蒿。三公悲吟困数败，车上轻重如鸿毛。

白衣壮士气塞腹，愤勇不忍羞本朝。重瞳三顾可易得，亮辈本亦生吾曹。

穷居哀牢厌咄咄，岁月奔激朱颜凋。当年请行大明下，今日颓堕思南巢。

阳羡溪光逗苍玉，尺半健鲫烟中跳。便欲买田学秧稻，不复与世争锱毫。

奈何三世奉恩泽，肯以躯命辞枯焦。

以知出处系大义，一饭四顾情如烧。贺兰磨剑河饮马，颈系此贼期崇朝。

归来天下解倒挂，玉色蔼蔼宸欢饶。笔倾江河纸云雾，叹颂天业包陶姚。

作者简介：（1006—1054）绵州盐泉人，字才翁。苏易简孙。仁宗天圣七年赐进士出身。明道中为扶沟主簿，出粟救济饥荒。景祐四年知咸平县，迁殿中丞，移知眉州，屡上书陈御西夏方略。庆历三年改太常博士，出为福建路提点刑狱，移京西、河东、两浙。皇祐元年知扬州，官至尚书度支员外郎、三司度支判官。莅官办事果决，所至裁制强黠。为人精悍任气节，诗歌豪健，尤善草书。